מלכות (סדרת טלוויזיה)
עונה 1

| מס' בסדרה | מס' בעונה | שם הפרק    | תאריך שידור מקורי |  |  |
| --- | --- | --- | --- | --- | --- |
| 1 | 1 | פרק 1 | אמיר מן | גל זייד, רותי זייד, דני רוזנברג, דרור נובלמן, לימור נחמיאס | 25 באוקטובר 2018 |
בעיצומה של מסיבת הרווקים של אייל מלכה, בן לאחת ממשפחות הפשע הגדולות בישראל, על היאכטה המשפחתית, מתנקשים שעולים על היאכטה רוצחים את כל הגברים וה"חיילים" של המשפחה, ובראשם יעקב מלכה, אבי המשפחה. עידו, נכדו הקטן של יעקב מלכה ששהה על היאכטה וראה את כל משפחתו מתים, מסתיר מהמשטרה ומאמו נעמה שראה את הרוצח. ליזי מתעמתת עם ילדיו של הלל קדוש שהשתלטו על תחנת הדלק של המשפחה, ובעימות אליאב יורה בבשבקין הכלב והורג אותו.
| 2 | 2 | פרק 2 | אמיר מן | גל זייד, רותי זייד, דני רוזנברג, דרור נובלמן, לימור נחמיאס | 25 באוקטובר 2018 |
מחשש שהמתנקשים ינסו לפגוע בעידו אמו שולחת אותו למקום מסתור. ספיר מנסה להתפרנס שלא מחשפנות וזנות, אך נגררת לכך בידי מי שהכירו את עברה. דורי מנסה לחסל את משפחת קדוש באמצעות רימון יד, אך נמנעת מכך ברגע האחרון לאחר שלשולחן המשפחה מצטרף ילד קטן (ובסופו של דבר מתברר לה שהיה זה רימון עשן).
| 3 | 3 | פרק 3 | אמיר מן | גל זייד, רותי זייד, דני רוזנברג, דרור נובלמן, לימור נחמיאס | 1 בנובמבר 2018 |
בעימות עם הקבלן דוד אמויאל ליזי סופגת מכות. כאשר היא פונה לחמודי ג'ובראן שיעזור לה לקבל 30% מפרויקט בנייה של אמויאל, כפי שהסכים עם אביה, משתלט אביו של ג'ובראן על חלק זה. אלכס, אחיה של ספיר, מגיע לגור איתה בדירה לאחר שברח מהפנימייה בה למד. לאחר שיחה עם עידו מזהה נעמה את הרוצח במצלמות האבטחה של הקניון לאחר שהוא עקב אחריהם, וחוקר משטרתי שאליו היא פונה מספר לה שזהו מאיר כהן-צדק, שודד יהלומים וחבר במשפחת הפשע של הלל קדוש. אלברט, חברו ושותפו של יעקב מלכה, ממשיך לשרת את דורי גם לאחר הרצח. כשהוא שומע שדורי שואפת לנקמה בהלל קדוש, הוא חוטף את בנו החייל של קדוש, אליאב, ומביא אותו כפוּת אל דורי, כשהוא נעול בתא המטען של מכוניתו. דורי נחרדת מהמעשה, ובתום ויכוח עם אלברט הם מגלים שאליאב, חולה אסתמה, מת מחנק.
| 4 | 4 | פרק 4 | אמיר מן | גל זייד, רותי זייד, דני רוזנברג, דרור נובלמן, לימור נחמיאס | 8 בנובמבר 2018 |
אלברט לוקח את גופתו של אליאב וזורק אותה לים. אלכס אינו יכול לשאת את הניצול המיני של ספיר בידי גיא פרנסיס, והופך ל"חייל" שלו, כדי לפרוע את החוב שבגללו נענית ספיר לדרישותיו המיניות של פרנסיס. פרנסיס מטיל על אלכס משימה, ואלכס משכנע את נינה להסיע אותו. כשמתברר לנינה שהמשימה הייתה בלדרות סמים, היא נוטשת את אלכס ואת המכונית, ומסבירה שמסיבה זו גם ניתקה כל קשר עם אביה. ספיר יוזמת דרך אחרת להרחקתו של פרנסיס - היא מתחברת עם אשתו נילי, מתוך הנחה שקשר זה יפחיד את פרנסיס. במסגרת החברות רואה ספיר איך אשתו של פרנסיס מכה בזעם אישה אחרת ששכבה עם פרנסיס. ליזי מוצאת את הפנקס שבו כתב יעקב מלכה את פירוט כל החייבים לו, וחותרת לגבות חובות אלה. ידידה חמודי ג'ובראן מסביר לה שלשם כך תזדקק ל"חיילים", ושאיש לא יסכים לשרת תחתיה, עקב היותה אישה. לאחר עימות עם מסתננים מסודאן שהסתכסכו עם ציפי דודתה, ליזי מגייסת אותם כ"חיילים". אלברט נפגש עם מאיר כהן-צדק, ומפציר בו לברוח מהארץ, משום שהמשטרה בעקבותיו. עוד הוא מפציר שלא יפגע בילד עידו. מתברר שהקשרים ביניהם החלו עוד כששניהם ישבו במאסר בכלא רמלה. מאיר כהן-צדק עוקב אחרי אלברט החוזר לביתה של דורי, ושם הוא רואה את נעמה. הוא עוקב אחריה ומגיע למקום המסתור של עידו, אליו נסעה נעמה לאחר שלא הצליחה להתגבר על געגועיה לעידו.
| 5 | 5 | פרק 5 | אמיר מן | גל זייד, רותי זייד, דני רוזנברג, דרור נובלמן, לימור נחמיאס | 15 בנובמבר 2018 |
חבריו לכיתה של עידו וגם מורתו אינם מאמינים לסיפורו שהוא מסתתר מרוצח. עידו רואה את הרוצח, מודיע על כך בטלפון לדורי ונמלט לבית המסתור שלו כשהרוצח אחריו. עידו משתמש באקדח שסבתו נתנה לו, יורה ברוצח ופוצע אותו ברגלו, ונמלט מהבית. הרוצח רודף אחרי עידו, ובשלב מסוים נופל. אלברט, שהגיע למקום יחד עם דורי, יורה ברוצח והורג אותו. ליזי, בסיועם של חמודי ג'ובראן והסודנים, מתחילה בגביית חובות לפי הפנקס של אביה. היא משתלטת על מועדון הימורים שהיה שייך לאביה, ולוקחת שלוש זונות שיובאו מרוסיה, ובזעמה פוצעת את מי שהחזיק בהן. דורי נפגשת עם נאצר ג'ובראן, אביו של חמודי, ובמשא ומתן מסכימה אתו להתחלק שווה בשווה בזכויות במיזם הבנייה של אמויאל. אלכס, שעובד אצל גיא, מקבל ממנו משימה לדקור אדם שחייב לו. הוא ניגש לבצע את המשימה, אך לאחר לבטים נמנע מלעשותה. הוא חוזר לביתו ורואה את גיא אונס את ספיר, ודוקר את גיא בישבנו.
| 6 | 6 | פרק 6 | אמיר מן | גל זייד, רותי זייד, דני רוזנברג, דרור נובלמן, לימור נחמיאס | 22 בנובמבר 2018 |
בורר של העולם התחתון פוסק שעל ליזי להחזיר את הזונות למועדון החשפנות שלו נועדו. ליזי מצייתת בצער רב להחלטה זו, אך בתרגיל עוקץ שהיא עושה בשיתוף עם חמודי היא מביאה למעצרם של מנהל המועדון ועוזריו ומשתלטת על מועדון החשפנות. דורי מנסה לקדם אצל ראש העירייה את מיזם הבנייה, אך הוא מגרש אותה מלשכתו בזעם. כאשר היא מספרת זאת לנעמה, נעמה מוסרת לה מידע שקיבלה מאחד ממטופליה, שראש העירייה הוא הומוסקסואל. עוד היא מספרת לדורי ולאלברט שמשטרה סבורה שאדם נוסף השתתף ברצח בני משפחת מלכה. לשם הגנה על עידו היא שוכרת מאבטח בשם עוז. ספיר מביאה את גיא הפצוע לטיפול אצל ציפי, שמספרת לו שדורי ואלברט הרגו את הבן של הלל, ולאחר מכן גיא חוזר להתאושש בביתו. ספיר מגיעה אליו כדי לבקש רחמים על אלכס אחיה, ומבטיחה לו כל שירות מיני שיבקש. נילי, אשתו של גיא, שומעת זאת, מגיעה לביתה של ספיר ובנקמה שופכת חומצה על פניה.
| 7 | 7 | פרק 7 | אמיר מן | גל זייד, רותי זייד, דני רוזנברג, דרור נובלמן, לימור נחמיאס | 29 בנובמבר 2018 |
ספיר מטופלת בבית החולים, ושומעת שגיא פרנסיס השתלט על דירתה. עם שחרורה מבית החולים היא עוברת להתגורר עם שגב, השוטר שעקב אחר הנעשה בביתה ומאוהב בה. היא נותנת לנינה דרכון וכסף בשביל אלכס, כדי שיעזוב את הארץ, מחשש שגיא ינסה לפגוע בו. דורי משכנעת את שגב שיתקין מצלמות מעקב למענה כדי לסחוט את ראש העיר החדש באמצעות סרטון וידאו. הומלס ששמע את דורי אומרת שתרצח את כל משפחת קדוש מספר זאת להלל קדוש, ועקב זאת דורי נחטפת ומובאת לחקירה אצל הלל קדוש. תוך כדי חקירתה מגיע קצין משטרה צבאית שמספר שנשקו של הבן הנעדר, אליאב, נמצא בקלקיליה, מה שמעורר חשד שאליאב נחטף בידי חמאס. עוז מבלה עם עידו ורוכש את אמונו. גיא שולח את סלע להתנקש בחמודי, הוא יורה בו ופוצע אותו קשה. בזמן שאלכס ממתין לאוטובוס שייקח אותו לשדה התעופה הוא נתקל באביו ההומלס ונשאר בארץ.
| 8 | 8 | פרק 8 | אמיר מן | גל זייד, רותי זייד, דני רוזנברג, דרור נובלמן, לימור נחמיאס | 6 בדצמבר 2018 |
ליזי וחייליה לוקחים את חמודי הפצוע לטיפול במקום מסתור, מחשש שבבית חולים ישיגו אותו המתנקשים. סלע חוטף את ילנה, וכשהדבר נודע לליזי היא ממהרת להציל אותה, אך מגלה שסלע פצע קשה את ילנה בעקבות ניסיון בריחה שלה, וילנה נפטרת בדרך לבית החולים. בעזרת נעמה מצליחה דורי לצלם את ראש העירייה בקשר אינטימי הומוסקסואלי. נעמה סובלת מייסורי מצפון על שהפרה את האתיקה המקצועית, ומתנחמת במיטתו של עוז. אלברט רוצח את סוחר הנשק הפלסטיני שקנה ממנו את נשקו של אליאב, כדי למנוע מחוקרי המשטרה להגיע אליו. ספיר נענית לבקשתה של נילי להגיע לביתה, ומתקבלת שם לעבודה כעובדת משק בית. ליזי, שנודע לה שגיא פרנסיס עומד מאחורי ההתנקשות בחמודי, מגיעה אף היא לבית, ולכאורה כורתת ברית עם גיא, אך למעשה היא וספיר מתכננות נקמה.
| 9 | 9 | פרק 9 | אמיר מן | גל זייד, רותי זייד, דני רוזנברג, דרור נובלמן, לימור נחמיאס | 13 בדצמבר 2018 |
ליזי מטפלת בחמודי הפצוע, והקשר ביניהם מתהדק. ציפי מספרת על כך לדורי, וזו מדברת עם נאצר, אביו של חמודי, שימנע הפיכת קשר זה לרומנטי. דורי מצליחה במזימתה לסחוט את ראש העירייה. משה, בנו של הלל קדוש, חושד באלברט שרצח את אחיו, והוא מגיע לחנות הדגים לעימות עם אלברט, שבמהלכו אלברט גובר עליו, פוצע אותו וסוגר אותו במקרר הדגים. עידו מספר לעוז מזכרונותיו על אירועי הרצח של יעקב ואייל מלכה, ובהמשך מספר שברצח השתתפו שני אנשים, אך בשל הדחקה אינו זוכר מי היה השני. אלכס מטייל עם נינה, פוגש את חברה לשעבר של נינה וגונב את נשקו. ספיר וליזי מצליחות לגנוב את מטען הסמים שגיא פרנסיס ייבא מקולומביה ומחביאות אותו במחסן הבית של נעמה ונינה.
| 10 | 10 | פרק 10 | אמיר מן | גל זייד, רותי זייד, דני רוזנברג, דרור נובלמן, לימור נחמיאס | 20 בדצמבר 2018 |
בביתו של גיא פרנסיס ספיר מסיתה את מוני, חמו של גיא, נגד גיא. היא מספרת לו שגיא כופה עליה יחסי מין, ומתכנן לברוח איתה לקולומביה יחד עם הכסף שקיבל בעד עסקת הסמים. גיא מכחיש זאת, אך ספיר טוענת שהכסף מוטמן בספה שהם יושבים עליה, והכסף, שהוא מאות שטרות מזויפים שספיר הטמינה, מתגלה ומשכנע את מוני שגיא בגד בו. בין השניים מתפתח עימות, שבסופו מוני נורה בחזהו וספיר נמלטת מהבית בעזרתו של פרידמן. אלכס, שמצא את משלוח הסמים הגנוב, מנסה למכור אותו באמצעות הומלס שמיודד עם אביו. ההומלס מאיים על אלכס בסכין ודורש לקבל חינם את כל משלוח הסמים. נינה, שרואת זאת, מאיימת על ההומלס ברובה שאלכס גנב מחברה לשעבר, ואחר כך מגרשת את אלכס. עידו נלקח לרענון זיכרון בהיפנוזה, ונזכר שאלברט הוא הרוצח השני, אך אינו מגלה זאת. נעמה מקבלת הודעת התאבדות מאיתמר, המטופל ההומסקסואל שהיה בקשר עם ראש העירייה. היא נחפזת אליו, ומוצאת אותו עומד על סף קפיצה בראש בניין רב קומות. היא ניגשת אליו ומגלה לו שראש העירייה נפרד ממנו בגלל מזימה שלה. בין השניים מתפתח מאבק, שבסופו נמנעת ההתאבדות. חמודי מזמין את ליזי למסיבת יום ההולדת של אמו, ושם מקבלים אותה בסבר פנים יפות אך מכינים לחמודי הפתעה - כלה שאמו רוצה לשדך לו. ליזי עוזבת את המקום בלב שבור. אלברט מציע נישואים לדורי, אך היא דוחה אותו. גיא מגלה להלל קדוש שדורי אשמה במות בנו, ומוכיח זאת באמצעות עדות של ציפי.
| 11 | 11 | פרק 11 | אמיר מן | גל זייד, רותי זייד, דני רוזנברג, דרור נובלמן, לימור נחמיאס | 27 בדצמבר 2018 |
הלל קדוש ומאבטחו לוכדים את נעמה ונינה בביתן, והלל תולה את נינה כך שרק עמידה על קצות האצבעות משאירה אותה בחיים. הוא שולח צילום של נינה התלויה לדורי, וזו נחפזת אליו בניסיון להציל את נינה. במקביל ליזי, חמודי ועוז יוצאים לדרך חמושים בניסיון להרוג את הלל ומאבטחו. בדרך שוטרים עוצרים אותם לבדיקה ומגלים את כלי הנשק ברכבם, אבל חמודי ועוז משתלטים עליהם וממשיכים בדרכם. נינה מגלה בחשאי לנעמה שיש רובה במטבח. לאחר שהלל יורה בנעמה, היא זוחלת למטבח, ובשארית כוחותיה יורה למוות בהלל ובמאבטחו, ודורי מצילה את נינה מחנק. אלברט מגיע לבית של דורי ושומע שם מסוזי, שנשארה לשמור על עידו, שעידו עבר היפנוזה. הוא מבין שסודו נתגלה, יורה למוות בסוזי ויוצא לחפש בדירה את עידו. כשהוא מוצא אותו הוא מספר לו שהסיבה שרצח את בני משפחת מלכה היא עלבון שספג מיעקב מלכה. לאחר מכן הוא שם את עידו בשק ולקוח אותו לסירתו. ליזי, שמבינה משיחות טלפון שהגיעו מעידו ולא נענו שעידו בסכנה, נחפזת בעקבות אלברט, ומגיעה אליו ברגע שהוא מתחיל להפליג. בעקבות זאת אלברט זורק למים את השק שבו עידו ומתרחק בסירתו. ליזי קופצת למים, מושה את השק ומצליחה להנשים את עידו ולהחיותו. גיא פרנסיס יוצא לחיפושים אחר משלוח הסמים שנגנב ממנו. הוא משכנע את אביהם של ספיר ואלכס להסגיר אותם לידיו, ולאחר שהוא מתעלל באלכס, אלכס מגלה לו היכן הסתיר את הסמים, וגיא יורה בו למוות. נעמה הפצועה נלקחת לבית החולים. ציפי מתגלה בחיים בתוך תא מטען של רכב. חמודי ועוז, שאיימו על שוטרים והשתלטו עליהם, נלקחים למשטרה. משה, הבן הבכור של הלל, מתעורר בבית החולים אחרי התאונה שעבר.